Nogtans sal Anneli singAnneli van Rooyen. Foto: Argief. Nadat die Afrikaanse sangeres Anneli van Rooyen haar sangloopbaan moes onderbreek weens ŉ operasie wat skeefgeloop het, is sy terug met haar 16de album: haar eerste in 12 jaar. “Om te sing was vir my logies, maklik en deel van my DNS,” sê Anneli. “Ek het myself aan die slaap gesing van baksteenhoogte af. Daar was nie ’n tyd in my lewe dat ek nié gesing het nie. Tot op 23 Oktober 2007.” Anneli se jongste album, Nogtans sal ek sing, het ’n geestelike inslag. Dit is die resultaat van deursettingsvermoë en genade. Die senuweeskade aan die regterkant van haar gesig en mond is onomkeerbaar, daar is geen optimistiese prognose vir herstel nie en sy verduur voortdurend pyn. Verlede jaar het die gedagte ontstaan om Anneli se album Seënbede, wat stil-stil goue status behaal het, met ’n bonussnit te herverpak en opnuut uit te reik. Ondanks hoë senupynvlakke en spierkomplikasies, uitputting en baie ander gegronde vrese het Anneli besluit om te probeer. Niemand het egter geweet wat van haar stem oor was nie. In dieselfde ateljee waar sy die meeste van haar treffers, onder meer “Neem my op vlerke”, “Ek wil jou ken” en “Ek lewe” opgeneem het, moes Anneli die skade, veral in haar mond, konfronteer en nuwe beperkings baasraak. “Dit was ’n vuurdoop om te sing”, vertel sy. “Ek kon nie aangaan waar ek opgehou het nie. Ek moes heel voor begin en dit sonder selfvertroue. Die regisseur, Danny Antill, se geduld, tydsaamheid en geloof was die rede waarom ek kon aanhou. As ons teen tyd en koste moes werk, sou dit nie geslaag het nie.” Wanhoop en pyn was deel van die opnames, maar hoop het op die ou einde oorwin. “Dit was ons doel en visie om hoop te skep uit wanhoop,” sê sy. Hulle kon net agt liedjies binne ’n jaar opneem, maar “Ek lewe” het as bonussnit “in beseringstyd oorgeduik”. Die verstommende reaksie op Anneli se optrede saam met Karen Zoid op die kykNET-program Die republiek van Zoid-Afrika het gesmeek vir ’n reaksie en het weer eens die waarde en betekenis van die woorde, “Ek lewe”, belig. Anneli en Karen se vertolking van hierdie bekende treffer was bo-aan die iTunes-treffersparade. Die titelsnit op Nogtans sal ek sing is Anneli se eerste splinternuwe liedjie sedert 2007, en hierop bring sy alle lof, dank en eer aan die Here. Anneli het “Sing tot eer van die Here” en “Heilige Here” tydens die ATKV se Crescendo-kompetisie in 2006 gehoor en dit sou in 2008 op ’n nuwe album verskyn het, maar dit het toe nooit gebeur nie. Nóg ’n snit wat sy gehoor het in die jare waartydens sy haar loopbaan onderbreek het, “U weet die beste”, is op die jongste CD ingesluit. Nogtans sal ek sing word eerskomende Vrydag uitgereik. https://youtu.be/Mh7HSw1Ziwo